692/2015

J var sakfelldur fyrir umferðarlagabrot með því að hafa ekið bifreið sviptur ökurétti og undir áhrifum ávana- og fíkniefna. Með brotunum rauf J skilorð eldri dóms og var sá dómur tekinn upp með vísan til 60. gr. almennra hegningarlaga nr. 19/1940 og honum gerð refsing í einu lagi fyrir brotin, sbr. 77. gr. sömu laga. Þá var honum gerður hegningarauki samkvæmt 78. gr. laganna. Var refsing J ákveðin fangelsi í sex mánuði en fullnustu þriggja mánaða refsingarinnar var frestað skilorðsbundið í þrjú ár.

Dómur Hæstaréttar.

Mál þetta dæma K-kk-nf A-kk-nf hæstaréttardómari og I-kvk-nf B-kvk-nf og I-kvk-nf E-kvk-nf settir hæstaréttardómarar.

Ríkissaksóknari skaut málinu til Hæstaréttar 8. október 2015 í samræmi við yfirlýsingu ákærða um áfrýjun. Af hálfu ákæruvaldsins er þess krafist að staðfest verði niðurstaða héraðsdóms um sakfellingu ákærða en refsing hans milduð. Ekki er gerð krafa um ökuréttarsviptingu ákærða.

Ákærði krefst þess aðallega að honum verði ekki gerð refsing í málinu, en til vara að refsing hans verði milduð.

Ákærði hefur játað að hafa ekið bifreið sviptur ökurétti og undir áhrifum ávana-og fíkniefna 16. september 2013 eins og nánar er getið í ákæru. Með vísan til forsendna héraðsdóms verður hann staðfestur um sakfellingu hans.

Ákærði gekkst undir viðurlagaákvörðun 28. september 2011 meðal annars fyrir að aka ölvaður og sviptur ökurétti og var honum gerð sekt og hann sviptur ökurétti í 18 mánuði. Með dómi Héraðsdóms Reykjavíkur 5. febrúar 2013 var ákærði dæmdur í fjögurra mánaða fangelsi, skilorðsbundið í þrjú ár fyrir brot gegn 148. gr. almennra hegningarlaga nr. 19/1940, fíkniefnabrot og fyrir að aka undir áhrifum ávana- og fíkniefna og sviptur ökurétti og fleiri umferðarlagabrot. Jafnframt var hann sviptur ökurétti í þrjú ár frá 7. júlí 2013. Voru brot hans framin í nóvember 2011 og á árinu 2012. Með dómi Héraðsdóms Reykjaness 22. október 2013 var hann dæmdur í 60 daga fangelsi, skilorðsbundið í þrjú ár, og sviptur ökurétti í fimm ár frá 7. júlí 2016 fyrir fíkniefna- og vopnalagabrot og fyrir að aka í fimm skipti undir áhrifum fíkniefna og jafnframt í eitt þeirra fyrir akstur sviptur ökurétti. Voru brot hans framin á tímabilinu 19. apríl til 26. maí 2013 eða eftir uppkvaðningu dómsins frá 5. febrúar 2013, en honum var þrátt fyrir það dæmdur hegningarauki, sbr. hins vegar dóm Hæstaréttar 30. október 2008 í máli nr. 92/2008.

Með brotum þeim sem hér eru til meðferðar rauf ákærði skilorð dómsins frá 5. febrúar 2013 og verður nú dæmd upp sú skilorðsbundna refsing er hann hlaut samkvæmt þeim dómi eftir 60. gr. almennra hegningarlaga. Þá eru brot hans nú framin fyrir uppsögu dómsins frá 22. október 2013 og verður því jafnframt að ákveða refsingu sem samsvari þeirri þyngingu refsingar sem kynni að hafa orðið ef brotið hefði verið dæmt með þeim dómi, sbr. 78. gr. almennra hegningarlaga. Í ljósi kröfugerðar ákæruvaldsins verður refsing ákærða ákveðin með hliðsjón af framansögðu og 77. gr. almennra hegningarlaga, fangelsi í sex mánuði en fullnustu refsingar þriggja mánaða hennar verður frestað eins og nánar greinir í dómsorði.

Með vísan til kröfugerðar ákæruvalds og samkvæmt 1. mgr. 220. gr. laga nr. 88/2008 um meðferð sakamála verður ákærði dæmdur til að greiða helming sakarkostnaðar í héraði og fyrir Hæstarétti, þar með talinn helming málsvarnarlauna skipaðs verjanda síns á báðum dómstigum, sem ákveðin eru í einu lagi að meðtöldum virðisaukaskatti eins og nánar greinir í dómsorði. Að öðru leyti greiðist sakarkostnaður úr ríkissjóði.

Dómsorð:

Ákærði, J-kk-nf G-kk-nf, sæti fangelsi í sex mánuði, en fresta skal fullnustu þriggja mánaða refsingarinnar og skal sá hluti hennar falla niður að liðnum þremur árum frá uppsögu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði helming sakarkostnaðar í héraði og fyrir Hæstarétti, sem alls er 617.166 krónur, en þar af eru málsvarnarlaun skipaðs verjanda ákærða í héraði og fyrir Hæstarétti, S-kk-ef K-kk-ef K-kk-ef hæstaréttarlögmanns, samtals 515.220 krónur. Sakarkostnaður greiðist að öðru leyti úr ríkissjóði.